SL Uradni list Evropske unije L 151/41

SKUPNI UKREP SVETA 2009/467/SZVP

z dne 15. junija 2009

o imenovanju posebnega predstavnika Evropske unije za Afganistan in Pakistan in razveljavitvi Skupnega ukrepa Sveta 2009/135/SZVP

SVET EVROPSKE UNIJE JE –

ob upoštevanju Pogodbe o Evropski uniji in zlasti členov 14, 18(5) in 23(2) Pogodbe,

ob upoštevanju naslednjega:

(1) Svet je 24. julija 2008 sprejel Skupni ukrep 2008/612/SZVP (1) o imenovanju Ettoreja F. SEQUIJA kot posebnega predstavnika Evropske unije (PPEU) v Afganistanu za obdobje od 1. septembra 2008 do 28. februarja 2009.

(2) Svet je 16. februarja 2009 sprejel Skupni ukrep 2009/135/SZVP o podaljšanju mandata posebnega predstavnika Evropske unije v Afganistanu (2) do 28. februarja 2010.

(3) Na podlagi pregleda Skupnega ukrepa 2009/135/SZVP bi bilo treba mandat PPEU za Afganistan razširiti, tako da se vanj vključi še Pakistan. Zato je treba Skupni ukrep 2009/135/SZVP razveljaviti.

(4) PPEU za Afganistan in Pakistan bo svoj mandat izvajal v razmerah, ki se lahko poslabšajo in škodijo ciljem skupne zunanje in varnostne politike iz člena 11 Pogodbe –

SPREJEL NASLEDNJI SKUPNI UKREP:

Člen 1

Imenovanje

G. Ettore F. SEQUI je imenovan za posebnega predstavnika Evropske unije (PPEU) za Pakistan in Afganistan do 28. februarja 2010.

Člen 2

Politični cilji

Naloge PPEU temeljijo na ciljih politike Evropske unije (EU) v Afganistanu in Pakistanu ob upoštevanju celovitega pristopa EU glede čezmejnega in širšega regionalnega sodelovanja. PPEU zlasti:

(a) prispeva k izvajanju Skupne izjave EU-Afganistan in Afganistanskega dogovora ter ustreznih resolucij Varnostnega sveta Združenih narodov (ZN) in drugih ustreznih resolucij ZN;

(b) spodbuja pozitivne prispevke regionalnih akterjev v Afganistanu in sosednjih državah k mirovnemu procesu v Afganistanu in s tem prispeva k utrjevanju afganistanske države;

(c) prispeva k izvajanju Skupne izjave EU-Pakistan ter ustreznih resolucij Varnostnega sveta ZN (RVSZN) in drugih ustreznih resolucij ZN;

(d) podpira osrednjo vlogo ZN, zlasti posebnega predstavnika generalnega sekretarja; in

(e) podpira delo generalnega sekretarja/visokega predstavnika (GS/VP) v regiji.

Člen 3

Naloge

Da bi dosegli politične cilje, ima PPEU naslednje naloge:

(a) posredovanje mnenj EU glede političnega procesa v Afganistanu, pri tem pa se opira na ključna načela, dogovorjena med Afganistanom in mednarodno skupnostjo, zlasti na Skupno izjavo EU-Afganistan in Afganistanski dogovor;

(b) posredovanje mnenj EU glede političnega procesa v Pakistanu, pri tem pa se opira na ključna načela, oblikovana z rednimi stiki med Pakistanom in mednarodno skupnostjo, zlasti v okviru Skupine prijateljev demokratičnega Pakistana;

(c) vzpostavitev in vzdrževanje tesnih stikov z afganistanskimi in pakistanskimi predstavniškimi institucijami, zlasti vlado in parlamentom, in zagotavljanje podpore. Prav tako bi moral vzdrževati stike z drugimi afganistanskimi in pakistanskimi političnimi osebnostmi in drugimi ustreznimi akterji znotraj in zunaj teh dveh držav;

(d) vzdrževanje tesnih stikov z ustreznimi mednarodnimi in regionalnimi organizacijami, zlasti z lokalnimi predstavniki ZN;

(e) ohranitev tesnih stikov s sosednjimi in drugimi zainteresiranimi državami na tem območju z namenom, da se njihovi pogledi na razmere v Afganistanu in Pakistanu ter razvoj sodelovanja med temi državami in Afganistanom ter Pakistanom upoštevajo pri oblikovanju politike EU;

(f) svetovanje v zvezi z napredkom, doseženim pri izpolnjevanju ciljev iz Skupne izjave EU-Pakistan in Skupne izjave EU-Afganistan ter Afganistanskega dogovora, zlasti na naslednjih področjih: — dobro upravljanje in vzpostavitev institucij pravne države, — reforme varnostnega sektorja, vključno z vzpostavitvijo pravosodnih institucij, nacionalne vojske in policije, — spoštovanje človekovih pravic vseh prebivalcev Afganistana in Pakistana, ne glede na spol, etnično in versko pripadnost, — spoštovanje demokratičnih načel, pravne države, pravic pripadnikov manjšin, pravic žensk in otrok ter načel mednarodnega prava, — spodbujanje udeležbe žensk v javni upravi in civilni družbi, — spoštovanje mednarodnih obveznosti Afganistana in Pakistana, vključno s sodelovanjem v mednarodnih prizadevanjih v boju proti terorizmu, nedovoljenemu prometu s prepovedanimi drogami, trgovini z ljudmi ter širjenju orožja za množično uničevanje in z njim povezanih materialov, in — zagotavljanje humanitarne pomoči in urejena vrnitev beguncev in notranje razseljenih oseb;

(g) pomoč, v posvetovanju s predstavniki držav članic in Komisijo, pri zagotavljanju, da se politični pristop EU odraža v njenih ukrepih za razvoj Afganistana in Pakistana;

(h) aktivno sodelovanje, skupaj s Komisijo, v skupnem odboru za spremljanje in usklajevanje, ki je bil vzpostavljen v okviru Afganistanskega dogovora, in v Skupini prijateljev demokratičnega Pakistana; in

(i) svetovanje glede udeležbe in stališč EU na mednarodnih konferencah o Afganistanu in Pakistanu.

Člen 4

Izvajanje nalog

1. PPEU je odgovoren za izvajanje nalog, predvidenih v njegovem mandatu, pri tem pa je podrejen GS/VP in njegovemu operativnemu vodenju.

2. Politični in varnostni odbor (PVO) vzdržuje prednostne odnose s PPEU in je glavna točka za stike s Svetom. PPEU v okviru svojega mandata od PVO dobiva strateške usmeritve in politične nasvete.

Člen 5

Financiranje

1. Referenčni finančni znesek za kritje odhodkov, povezanih z nalogami PPEU, za obdobje od dne začetka veljavnosti tega skupnega ukrepa do 28. februarja 2010 znaša 2 830 000 EUR. S tem zneskom se krijejo tudi odhodki, povezani z nalogami PPEU za Afganistan na podlagi Skupnega ukrepa 2009/135/SZVP v obdobju od 1. marca 2009 do dneva začetka veljavnosti tega skupnega ukrepa.

2. Odhodki, ki se financirajo iz zneska, določenega v odstavku 1, so upravičeni od 1. marca 2009. Odhodki se upravljajo v skladu s postopki in pravili, ki se uporabljajo za splošni proračun Evropske unije.

3. Upravljanje odhodkov se uredi s pogodbo med PPEU in Komisijo. PPEU glede vseh odhodkov odgovarja Komisiji.

Člen 6

Sestava ekipe

1. PPEU je v okviru svojega mandata in ustreznih razpoložljivih finančnih sredstev odgovoren za sestavo svoje ekipe, o čemer se posvetuje s predsedstvom ob pomoči GS/VP, pri tem pa je v celoti vključena tudi Komisija. Ekipa mora vključevati strokovnjake za posebna politična vprašanja, ki se obravnavajo v okviru mandata. PPEU obvesti GS/VP, predsedstvo in Komisijo o končni sestavi ekipe.

2. Države članice in institucije EU lahko predlagajo začasno dodelitev svojega osebja za delo pri PPEU. Plače osebja, ki ga PPEU začasno dodeli država članica ali institucija EU, krije zadevna država članica oziroma zadevna institucija EU. PPEU se lahko dodelijo tudi strokovnjaki, ki so jih države članice dodelile generalnemu sekretariatu Sveta. Člani mednarodnega pogodbenega osebja so državljani ene od držav članic EU.

3. Vse začasno dodeljeno osebje ostane pod upravno pristojnostjo države članice ali institucije EU, ki ga pošilja, ter opravlja svoje obveznosti in ravna v interesu mandata PPEU.

Člen 7

Privilegiji in imunitete PPEU in njegovega osebja

Po potrebi se o privilegijih, imunitetah in dodatnih jamstvih, potrebnih za izpolnitev in tekoče izvajanje misije PPEU ter člane osebja, doseže dogovor s pogodbenico gostiteljico/pogodbenicami gostiteljicami. Države članice in Komisija v ta namen zagotovijo vso potrebno podporo.

Člen 8

Varnost tajnih podatkov EU

PPEU in člani njegove ekipe spoštujejo načela varovanja tajnosti in minimalne standarde, določene s Sklepom Sveta 2001/264/ES z dne 19. marca 2001 o sprejetju predpisov Sveta o varovanju tajnosti (3), zlasti pri ravnanju s tajnimi podatki EU.

Člen 9

Dostop do informacij in logistična podpora

1. Države članice, Komisija in generalni sekretariat Sveta zagotovijo PPEU dostop do vseh pomembnih informacij.

2. Predsedstvo, Komisija in/ali države članice po potrebi zagotovijo logistično podporo na tem območju.

Člen 10

Varnost

V skladu s politiko EU o varnosti osebja, ki je v okviru operativnih zmogljivosti iz naslova V pogodbe napoteno izven EU, PPEU v skladu s svojimi nalogami in varnostnimi razmerami na geografskem območju, za katerega je zadolžen, sprejme vse smiselno izvedljive ukrepe za varnost osebja pod njegovo neposredno pristojnostjo, zlasti tako da:

(a) vzpostavi poseben varnostni načrt misije na podlagi navodil generalnega sekretariata Sveta, ki med drugim vključuje posebne ukrepe za fizično zaščito, organizacijsko varnost in varnost postopkov v zvezi z misijo, upravljanje varnih premikov osebja na območje misije in znotraj njega, ter obvladovanje primerov ogrožanja varnosti, vključno z načrtom misije za ravnanje v nepredvidenih razmerah in evakuacijo;

(b) zagotovi, da je vse osebje, razporejeno izven EU, zavarovano za visoko stopnjo tveganja glede na pogoje na območju misije;

(c) zagotovi, da so vsi člani njegove ekipe, ki bodo razporejeni izven EU, vključno z lokalnim osebjem, pred prihodom na območje misije ali ob prihodu opravili ustrezno varnostno usposabljanje, in sicer glede na lestvice tveganja, ki jih je za območje misije določil generalni sekretariat Sveta;

(d) zagotovi, da se izvajajo vsa dogovorjena priporočila, pripravljena na podlagi rednih ocen varnosti, za GS/VP, Svet in Komisijo pa redno pripravljajo pisna poročila o njihovem izvajanju ter o drugih varnostnih vidikih v okviru poročila o izvedbi nalog.

Člen 11

Poročanje

PPEU za GS/VP in PVO redno pripravlja ustna in pisna poročila. PPEU po potrebi poroča tudi delovnim skupinam. Redna pisna poročila se razpošiljajo prek omrežja COREU. PPEU lahko na priporočilo GS/VP ali PVO pripravi poročila za Svet za splošne zadeve in zunanje odnose (GAERC).

Člen 12

Usklajevanje

1. PPEU pospešuje splošno politično usklajevanje EU. Pomaga zagotavljati, da vsi instrumenti EU na terenu delujejo usklajeno za doseganje političnih ciljev EU. Dejavnosti PPEU so usklajene z dejavnostmi predsedstva in Komisije, po potrebi pa tudi z dejavnostmi PPEU za srednjo Azijo. PPEU organizira redne informativne sestanke za misije držav članic in delegacije Komisije.

2. PPEU na terenu vzdržuje tesen stik s predsedstvom, Komisijo in vodji misij držav članic, ki mu pri izvajanju nalog pomagajo po svojih najboljših močeh. PPEU vodji policijske misije EU v Afganistanu (EUPOL Afghanistan) zagotavlja lokalne politične smernice. PPEU in poveljnik civilne operacije se po potrebi medsebojno posvetujeta. PPEU je v stiku z tudi z drugimi mednarodnimi in regionalnimi akterji na terenu.

Člen 13

Pregled

Izvajanje tega skupnega ukrepa in njegova skladnost z drugimi prispevki EU za zadevno območje se redno preverjata. PPEU do sredine novembra 2008 predloži GS/VP, Svetu in Komisiji izčrpno poročilo o izvedbi nalog. To poročilo predstavlja osnovo za oceno mandata v ustreznih delovnih skupinah in v PVO. V okviru splošnih prednostnih nalog glede razporejanja virov naslovi GS/VP na PVO priporočila za sklep Sveta o podaljšanju, spremembi ali prenehanju mandata.

Člen 14

Razveljavitev

Skupni ukrep 2009/135/SZVP se razveljavi.

Člen 15

Začetek veljavnosti

Ta skupni ukrep začne veljati z dnem sprejetja.

Člen 16

Objava

Ta skupni ukrep se objavi v Uradnem listu Evropske unije.

V Luxembourgu, 15. junija 2009 Za Svet Predsednik J. KOHOUT

(1) UL L 197, 25.7.2008, str. 60.

(2) UL L 46, 17.2.2009, str. 61.

(3) UL L 101, 11.4.2001, str. 1.